ক্লেও দ্য স্যাঁক আ সেত
ক্লেও দ্য স্যাঁক আ সেত (ফরাসি: Cléo de 5 à 7, [kle.o də sɛ̃k a sɛt]) হল আনিয়েস ভারদা পরিচালিত ১৯৬২ সালের ফরাসি বামপন্থী ধারার চলচ্চিত্র। ছবিতে দেখা যায় ফ্লোরেন্স "ক্লেও" ভিক্তোয়ার নামে একজন তরুণ গায়িকা ২১শে জুন বিকাল ৫টা থেকে ৬:৩০ পর্যন্ত তার মেডিক্যাল টেস্টের ফলাফলের জন্য বসে আছেন। চলচ্চিত্রটি অস্তিত্ব সম্পর্কিত কয়েকটি বিষয়বস্তু, যেমন - নৈতিকতা বিষয়ক আলোচনা, হতাশার ধারণা, ও অর্থপূর্ণ জীবনযাপনের চিত্র ধারণের জন্য উল্লেখযোগ্য। ছবিটি ফরাসি নারীবাদীদের জন্য গভীর নারীবাদী ধারণা তুলে ধরে এবং নারীদের কীভাবে দেখা হয়, বিশেষ করে ফরাসি সমাজে, তা নিয়ে প্রশ্ন তুলেছে। ছবিটি ১৯৬২ সালে অনুষ্ঠিত কান চলচ্চিত্র উৎসবে প্রদর্শিত হয়।